stanford-oval/wikipedia huggingface dataset:
משאית
סיווגים > סיווג לפי ייעוד

משאית הובלה: לרוב משאית אחודה בעלת מכולה סגורה המיועדת לנשיאת מטלטלים קטנים כגון מוצרי מזון, רהיטים, מוצרי צריכה ועוד.
משאית בניין: משאית בעלת מכולה פתוחה (כן משא) שנועדה לנשיאת חפצים כבדים כגון מכונות קטנות, חומרי בניין, צינורות, קורות מתכת ועוד.
משאית מנוף: לרוב משאית לחמרי בניין שעליה מותקן כדרך קבע מנוף המשמש להטענה ופריקה של המטען.
"מוביל טנקים": זוהי משאית סמי-טריילר עם כן נשיאה לרכב כבד (ראו להלן). משאית זו נועדה להובלת כלי רכב כבדים כגון טנקים, ציוד מכני הנדסי ואפילו משאיות אחרות, ולשנעם ממקום למקום.
"מוביל מכוניות": משאית כפולה בעלת גרור כפול ורב-קומתי המיועד לתובלה של מכוניות פרטיות מהנמלים לאולמות התצוגה וחנויות הרכב.
משאית עפר: משאית בעלת מכולה פתוחה מלמעלה שנועדה להעמסת עפר באתרי בנייה. את המכולה ניתן להרים לזווית באמצעות בוכנה הידראולית וכך לשפכה בקלות. נקראת גם "משאית רכינה".
מערבל בטון: משאית אחודה או סמי-טריילר המיועדת לנשיאת בטון במערבל בטון.
משאית ניקיון (מטאטא כבישים): משאית בעלת מתקני ניקוי ליד המנוע והגלגלים שמנקה את הכבישים.
משאית אשפה: משאית קלה או בינונית המיועדת לפינוי פסולת.
מוביל קירות: משאית כבדה שבאמצע של המשאית יש שני עמודים מחוברים בצורת מלבן שמניחים עליהן קירות משני הצדדים וקושרים אותם.
מוביל בולי עץ: זוהי משאית סמי-טריילר עם שני נגררים, שבנגררים ארבעה עמודים שניים מכל צד, שמחזיקים בתוכם עשרות בולי עץ. בדרך כלל המשאית נראית בכפר.
רכבת כבישים: זוהי משאית סמי-טריילר שנחשבת למשאית הארוכה והכבדה ביותר. היא יכולה להכיל 4 נגררים אחד אחרי השני. היא מובילה בדרך כלל מחצבים, אספקה, מים, דלק, נפט או חיות משק.
מוביל חלקי תחנות כוח: זוהי משאית סמי-טריילר עם כן נשיאה מיוחד למטען חריג בגודלו. משאית זו נועדה להובלת חלקי תחנות כוח ממקום למקום.
סיווגים > סוגי מכולות

מכולה סגורה – זהו ארגז גדול המותקן על הגרור של המשאית ובעל דלת הניתנת לסגירה ופתיחה שממנה אפשר לפרוק את המטען. במכולה הסגורה ניתן לאחסן חומרים בתנאי בידוד והיא שומרת יותר טוב על התכולה של המשאית.
מכולת קירור – מכולה סגורה הכוללת מזגן ומשמשת להובלת מזון, שיש לשמרו קר וטרי.
מכלית – מכולה הנושאת מכל גדול ומשמשת להובלת נוזלים כגון מים, דלק או נפט.
מכולת עפר פתוחה – מכולה שחלקה העליון פתוח, ובחלקה האחורי יש דלת המאפשרת שפיכת עפר כאשר המכולה מוגבהת על ידי בוכנות הידראוליות.
כן נשיאה – זוהי בעצם "מכולה ללא מכולה" הכוללת פשוט משטח גדול וישר עליו אפשר להניח מטען. המטען בדרך כלל מאובטח באמצעות שרשראות או כבלים. לעיתים משאיות כאלה כוללות גם מנוף אינטגרלי על מנת לסייע בהטענת מטען על המשטח.
כן נשיאה לרכב כבד – מדובר בכן נשיאה בגובה נמוך הכולל שתי רמפות מתקפלות שעליהן יכול הרכב לנסוע ולטפס על כן הנשיאה. כן נשיאה כזה נועד בעיקר עבור ציוד מכני הנדסי ורכב קרבי משוריין, אך יכול לשמש גם לנשיאת משאיות אחרות, כלי רכב מסחריים ומכוניות פרטיות.
סיווגים > סוגי משאיות לפי גודל

תת-משאיות או משאיות קלות : אלה כלי רכב נושאי מטען שמשקלם קטן מ-6,300 ק"ג (לפי התקן האמריקני).
טנדר (בעברית: "מטענית") – מכונית הכוללת מאחוריה כן פתוח וקטן לנשיאת מטען קל.
ואן (בעברית: "מסחרית") – מכונית גדולה (בגודל מיניבוס) הכוללת גוף מוארך וגבוה שבו אפשר לשאת סחורה נוספת או אנשים.
משאיות בינוניות : משאיות שמשקלן נע בין 6,300 ק"ג ל-15,000 ק"ג (15 טון).
משאיות קירור (המספקות כל בוקר מוצרי מזון למכולת, למרכול או למקומות עבודה בהם יש חדר אוכל או מטבח [כמו בבתי חולים])
משאיות הובלה
משאית לפינוי אשפה (בשפה העממית "אוטו זבל")
משאיות כבדות : משאיות הכבדות יותר מ-15 טון ושמותר להן לנסוע על כבישים בינעירוניים.
משאיות בנייה הנושאות מערבל בטון או משאבת בטון
מוביל טנקים וצמ"ה כבד
משאית סמי-טריילר
מנוף נייד
רכבת כבישים
משאיות שטח
משאית עפר
משאית מחצבה/מכרות
משאיות צבאיות כמו משאיות שריוניות.
כבאיות.
משאית עם מקדח בורות.
מבנה המשאית

כמעט כל המשאיות מורכבות ממספר חלקים:
שלדה – שלדת המשאית שמחזיקה את תא הנהג ("הקבינה"), המנוע, מכלי הדלק, הצירים, התמסורת והגלגלים.
הקבינה – תא הנהג.
מרכב – המבנים שמותקנים על גבי השלדה.
המכולה – ההתקן של המשאית שעליו או בתוכו מעמיסים את המטען.
מבנה המשאית > שלדה

השלדה של המשאית מורכבת משתי קורות מקבילות בצורה U שמחוברות ביחד באמצעות קורות צולבות. השלדה עשוי בדרך כלל מפלדה אך לעיתים היא עשויה מאלומיניום או מתכות קלות יותר. על השלדה מותקנים שאר חלקי המשאית.
בגלל משקלה הרב, הגלגלים של המשאית עבים וגדולים יותר מגלגלים של רכב רגיל. בנוסף, היא כוללת הרבה יותר גלגלים, שבדרך כלל באים בזוגות (כלומר: שני גלגלים זה ליד זה). למשאית כבדה יש בממוצע בין 4 ל-8 רביעיות גלגלים (כאשר רביעייה מורכבת מצמד גלגלים בצד שמאל וצמד גלגלים מקביל בצד ימין) על הגרור וכ-6 זוגות או רביעיות גלגלים על הגרר. למשאיות בינוניות או אחודות יש בדרך כלל זוג קדמי ו-1–2 רביעיות אחוריות.
לריבוי הגלגלים יש מספר סיבות:
פיזור משקל המשאית על שטח גדול יותר וכך מוקטן הלחץ שכל גלגל מפעיל על הכביש והלחץ שכל גלגל צריך לשאת.
הפחתת העומס על כל גלגל ובכך מוגדל אורך החיים של כל צמיג.
אמינות: ככל שיש יותר גלגלים כך המשאית עמידה יותר בפני תקר ויכולה להמשיך לנסוע גם עם 1–3 תקרים (כי שאר הגלגלים מגבים את הגלגל התקול).
מבנה המשאית > הקבינה

הקבינה היא תא סגור שבו יושב הנהג ומתפעל את המשאית. בחלק מקבינות יש תא אחורי הכולל ספסל שלם עם כרית המשמש את הנהג או הנהגים למנוחה ושינה (בזמן שהם לא נוהגים) כאשר עליהם לנסוע דרכים ארוכות. גודלן של הקבינות נע מקבינות פשוטות באורך 0.6 מטרים (2.0 רגל) למיני-דירה על גלגלים באורך 3 מטרים (9.8 רגל). קבינות מודרניות כוללות מיזוג אוויר, מושבים ארגונומיים, מראות בולטות, רדיו ואמצעי בטיחות שונים.
ישנם מספר קונפיגורציות של קבינות:
"אף שטוח" – קבינה שמותקנת מעל המנוע (COE או Cab over engine) ולכן אין לה אף הבולט מעבר לשמשה הקדמית. היתרון בסידור זה הוא הקטנת אורך המשאית והגדלת שדה הראייה של הנהג. החיסרון הוא שכדי לתחזק את המנוע יש להרים את כל הקבינה ולהטות אותה קדימה, דבר שקשה עד כדי בלתי אפשרי לעשות בתנאי שטח. קבינות כאלה נפוצות באירופה בגלל התקנים המחמירים על אורך הקבינה.
"קבינה רגילה" – קבינה שבה המנוע נמצא בחרטום מוארך לפני הנהג. קבינה זו נפוצה בארצות הברית בגלל תקנים פחות מחמירים ושמירה על מסורת.
קבינה נדירה שבה המנוע נמצא בצד.
כיום קבינות רבות – הן רגילות והן חסרות-אף – מתוכננות להיות בעלות צורה אווירודינמית על מנת להקטין את כוחות הגרר והתנגדות האוויר ולצמצם את צריכת הדלק. לקבינות רבות ניתן להוסיף גג מעוגל המותקן בין גג הקבינה לגג המכולה ומקטין את התנגדות האוויר.
מבנה המשאית > מנוע

משאיות משתמשות במנועים שונים בגדלים והספקים שונים. רוב המשאיות הקלות (ליתר דיוק התת-משאיות) בארצות הברית משתמשות במנוע בנזין אך כמעט כל המשאיות הבינוניות והכבדות משתמשות במנוע דיזל (מנוע המונע באמצעות סולר ולא בנזין). רוב המשאיות הכבדות משתמשות במנוע טורבו דיזל בעל ארבע פעימות עם מצנן ביניים. משאיות שטח ענקיות משתמשות במנועי קטרים כגון מנוע דיזל V12 בן שתי פעימות של דטרויט דיזל.
במשאיות רבות בארצות הברית, המנוע שמותקן במשאית מיוצר על ידי חברות אחרות, המתמחות במנועים, כגון קטרפילר או קאמינס. יוצאות מן הכלל הן המשאיות של וולוו מאק דאף ואיווקו, וכן משאיות מרצדס עם מנוע דיזל של מרצדס-בנץ המיוצר על ידי החברה האם.
מנועי משאיות פועלים בסל"ד נמוך בדרך כלל, לא יותר מ-2,000 סיבובים לדקה, ומכוונים להשגת מומנט מרבי על חשבון פיתוח מהירות סופית.
מבנה המשאית > תמסורת

משאיות קטנות משתמשות בתיבות הילוכים דומות לאלו של מכוניות פרטיות, אוטומטיות או ידניות. משאיות כבדות יותר משתמשות בתיבות ידניות, בדרך כלל, ואלו מחוזקות על מנת לעמוד במומנט הגדול של מנועיהן.
תיבות הילוכים אמריקאיות אופייניות הן בנות 10, 13 או 18 הילוכים. כיום הולך ומתגבר השימוש בתיבות אוטומטיות גם במשאיות כבדות, הודות להתקדמות בטכנולוגיית המנועים ותיבות ההילוכים. המספר הרב של ההילוכים נדרש על מנת לאפשר מגוון של יחסי העברה, המאפשרים ניצול מלא של כוחו הרב של מנוע המשאית. לעיתים יש אף מספר הילוכים אחוריים ו"חצאי הילוכים".
בתאוריה, משאיות כבדות כמו משאיות סמי-טריילר וכן משאיות עפר, יכולות להשתמש בהנעה דיזל-חשמלית, בדומה לקטרי רכבת, משום שמנועים חשמליים מסוגלים לספק מומנט כוח מלא במצב עמידה. אולם משמעות הדבר הוא שהמשאית תשקול הרבה מעבר למותר בחוק, ואכן משאיות עפר בעלות הנעה דיזל-חשמלית, הן כמעט תמיד משאיות מחצבות ענקיות שאינן מורשות לנסוע בכבישים סלולים, אלא רק בשטח העבודה שלהן, מפאת גודלן.
חקיקה ותקינה

באירופה נהוגה הגבלת מהירות למשאיות וכן איסור עקיפה בכבישי אגרה.
ב-2015 משרד התחבורה בישראל החליט לאמץ את התקינה בנושא הגבלת המהירות אך להחיל אותה על משאיות חדשות בלבד. לא קיימת מגבלה על עקיפת משאיות אלא רק הנחיה.
הבדלים בין משאיות אמריקאיות לאירופאיות

יש הבדלים רבים בין משאיות המיוצרות ומשווקות לארצות הברית לבין משאיות המשווקות לאירופה עקב הסטנדרטים וההרגלים השונים הנהוגים בשתי היבשות.
במבנה הקבינה – בגלל מגבלות האורך באירופה (15.5 מטר לסמי טריילר ו-18.75 לפול טריילר אך בשוודיה ופינלנד 25.25 מטר) רוב המשאיות האירופיות הן שטוחות כדי שיהיה יותר מקום למטען אך החיסרון הוא שהקבינה מעל המנוע ולכן לרוב יש את מנהרת המנוע (בליטה בין מושב הנהג למושב הנוסע) ולכן גם תא השינה יותר קטן ופחות טוב לנסיעות ארוכות. לעומת זאת, מגבלות האורך בארצות הברית פחות מחמירות (בממוצע לכל מדינה 70 רגל = 21 מטר) אך יש אפשרות לקבל רישיון למשאית שתהיה יותר ארוכה אחרי שמהנדס בודק אותה. לכן (וגם בגלל המסורת) רוב המשאיות בארצות הברית הן בעלות קבינה רגילה (עם "אף" מלפני הקבינה, שבו נמצא המנוע).
בייצור – רוב יצרני המשאיות המשווקות בארצות הברית (פרט למאק ו-וולוו) לא מייצרים את החלקים כמו המנוע, השלדה, הסרנים ועוד. היתרון בשיטה זו הוא שהלקוח יכול להתאים את המשאית בדיוק לצרכיו. לעומת זאת, רוב חברות המשאיות האירופאיות מייצרות לעצמן כמעט את כל החלקים של משאיותיהן.
בכוחות סוס – מכיוון ששיטת המדידה וההגדרה של כוח סוס שונה בין ארצות הברית לאירופה יש הבדלים בהספקי המנועים לעומת הרשום. ההבדל בין מנוע אמריקאי לאירופאי לא משמעותי, אבל מנוע אמריקאי הוא עם יותר מומנט מה שנותן לו קצת יותר כוח מאירופאי.
תאי השינה – מכיוון שבארצות הברית הנסיעות בדרך כלל יותר ארוכות מאירופה תאי השינה של משאיות אמריקאיות הרבה יותר מרווחים מאשר במשאיות האירופאיות. בנוסף, בארצות הברית גם יש חברות שמייצרות תאי שינה (Custom Sleeper) – תאי שינה המיוצרים לפי הזמנה ובחירה אישית, ויכולים לכלול בתוכם מטבח, שירותים, ארונות וכו'. תאי שינה אלה הם גדולים הרבה יותר מתאי השינה התקניים.
יצרני משאיות

בין יצרני המשאיות הגדולות נמנות קונצרן דיימלר (מרצדס-בנץ, פרייטליינר, ווסטרן סטאר), נאוויסטאר אינטרנשיונל, דונגפנג, קבוצת טאטא, וולוו (משאיות וולוו, מאק, רנו, ניסאן), פולקסווגן (מאן, סקאניה), הינו מוטורס, Paccar (פיטרבילט, קנוורת, דאף, ליילנד), Iveco, טטרה, קאמאז ואושקוש.
ראו גם

טיולית
מסחרית (ואן)
מטענית (טנדר)
משאית סמי-טריילר
הערות שוליים

↑  cfishyo, Why aren’t semi trucks diesel-electric like trains and busses? Genuine question, r/Trucks, ‏2022-05-21
1 2  גיל מלמד, ‏באיחור של 23 שנים: משאיות ואוטובוסים חדשים יחויבו במגביל מהירות, באתר מעריב אונליין, 22 ביולי 2015
1 2  ירון אדרי‏, דעה: הגבלת עקיפה למשאיות, באתר וואלה, 21 באוגוסט 2009
| אמצעי תחבורה |
| --- | --- | --- |
| חלליים | מעבורת חלל • חללית • רכב הנחיתה הירחי • רכב הנדידה הירחי • תרמיל ריחוף |  |
| אוויריים | אוויריים |  |
| ממונעים | מטוס (מטוס סילון · מטוס קרב · מטוס מנהלים · מטוס מטען · מטוס קל · מטוס דו-כנפי) •  מסוק • ספינת אוויר • צפלין • תרמיל ריחוף |  |
| לא ממונעים | כדור פורח • דאון  • מצנח רחיפה • גלשן אוויר |  |
| ימיים | ימיים |  |
| ממונעים | אונייה (מכלית · מכלית נפט · אוניית צובר · אוניית נוסעים · משחתת · נושאת מטוסים) • סירת מנוע • אופנוע ים • יאכטה  • צוללת (צוללת גרעינית) • מעבורת (נחתת) • רחפת • ואפורטו |  |
| לא ממונעים | מפרשית (דאו) • גלשן רוח • סירה (סירת הצלה · קיאק · קאנו · גונדולה) • רפסודה • חסקה • אַרְבָּה • בוצית • ג'ונקה • אוניית מפרשים • אוניית קיטור |  |
| יבשתיים | יבשתיים |  |
| מכוניות | מכונית מיקרו •  מכונית מיני •  סופרמיני •  משפחתית •  משפחתית גדולה •  מונית • ניידת משטרה • גראן טוריסמו • מכונית משוריינת  • מיניוואן • אמבולנס • קרון מתים • קלנועית • מכונית ספורט • רודסטר • קבריולה • מכונית-על • מעונוע |  |
| רכבות | רכבת מהירה • רכבת פרוורית • רכבת בין-עירונית • רכבת נוסעים דו-קומתית • רכבת קלה • רכבת תחתית • מונורייל • פוניקולר • רכבל • חשמלית • גונדולה • קטר • קרון |  |
| אוטובוסים | אוטובוס מפרקי • אוטובוס קומתיים • אוטובוס נמוך-רצפה • מיניבוס • אוטובוס תלמידים • טרוליבוס • מערכת אוטובוסים מהירה |  |
| דו-גלגלי ממונע | אופנוע • קורקינט ממונע • קטנוע  • רכינוע |  |
| רכבי שטח | טרקטור • ג'יפ • SUV • טרקטורון • באגי • תומקאר • גארדיום • אוונגרד • רכבי שלג (אופנוע שלג · חתול שלג · מפלסת שלג) • רכב קרבי משוריין (טנק · נגמ"ש · שריונית · זחל"ם) • ציוד מכני הנדסי (דחפור · מחפר · יעה אופני · מיני-מעמיס · מחפרון · מפלסת) |  |
| משאיות | טנדר (מטענית) • מסחרית (ואן) • טיולית • כבאית • משאית עפר • משאית סמי-טריילר • פול-טריילר • רכבת כבישים |  |
| מונעים בכוח אדם | אופניים (אופני טנדם · חד-אופן · אופנוח · תלת-אופן) • קורקינט • גלגיליות • סקייטבורד  • אפריון • ריקשה • מגלשיים • עגלת תינוק |  |
| מונעים בכוח בהמה | כרכרה • מרכבה • מזחלת •  קוודריגה •  דיליז'נס • עגלה • קרון |  |
| --- | --- |
בקרת זהויות :  NLI: 987007553526205171  BnF: cb11931102p (data)  GND: 4034649-3  LCCN: sh85138148  NARA: 10641044  NDL: 00573289 
משאית אחודה המשמשת להובלת מוצרים במכולה סגורה
משאית סמי-טריילר עם מכולה סגורה
מובילי טנקים כבדים של צה"ל, ועליהם דחפורי די-9 משוריינים.
משאית עפר.
מכלית.
טנדר – משאית הובלות קטנה עם מכולה חצי-פתוחה
משאית פיטרבילט 389 גוררת סמי-טריילר ומאחוריו פול-טריילר.
משאית לפינוי אשפה
משאית אירופאית עם קבינה "אף שטוח"
משאית פיטרבילט 379 עם "אף" – המנוע נמצא בתא מוארך שבולט מהקבינה
משאית אשפה אמריקאית עם קבינה "אף שטוח"
משאית סקאניה R450 בישראל.
מריל סטריפ

| --- | --- |

סטריפ, 2018
 לידה:  22 ביוני 1949 (בת 75) ניו ג'רזי, ארצות הברית ארצות הברית
 שם לידה:  Mary Louise Streep 
 מדינה:  ארצות הברית 
 תקופת הפעילות:  מ-1971
 עיסוק:  שחקנית
 מקום לימודים:  מכללת ואסר (1971)  אוניברסיטת ייל (1975)  בית הספר לדרמה של ייל  Bernards High School 
 בן או בת זוג:  דון גאמר (30 בספטמבר 1978–2017)   ג'ון קאזאלה (1976–12 במרץ 1978) 
 צאצאים:  מיימי גאמר, גרייס גאמר, הנרי וולף גאמר, לואיזה גאמר 
 מספר צאצאים:  4
 פרסים והוקרה:  מועמדויות וזכיות
 פרופיל ב-IMDb
 חתימה:   
 
מריל סטריפ כמעודדת בצעירותה
הכוכב של סטריפ בשדרת הכוכבים בהוליווד
סטריפ, צוות השחקנים של הסרט "מאמה מיה" וארבעת חברי להקת "אבבא" בפרימיירה, יולי 2008
מריל סטריפ בספרד, 2008
מרי לואיז "מריל" סטריפ (באנגלית: Mary Louise "Meryl" Streep; נולדה ב-22 ביוני 1949‏) היא שחקנית אמריקאית, הנחשבת לאחת השחקניות המצליחות והידועות ביותר בכל הזמנים. סטריפ הייתה מועמדת ל-21 פרסי אוסקר, יותר מכל אדם אחר, וזכתה בשלושה פרסים. כמו-כן הייתה מועמדת ל-33 פרסי גלובוס הזהב, יותר מכל אדם אחר, וזכתה בשמונה פרסים, שיא זכיות.
הופעת הבכורה של סטריפ על הבימה הייתה בשנת 1971 במחזה The Playboy of Seville, ועל המסך הקטן בסרט הטלוויזיה "העונה הקטלנית ביותר" (1977). באותה שנה היא ערכה גם את הופעת הבכורה שלה על מסך הקולנוע – בתפקיד משני בסרט "ג'וליה". בשנת 1978 סטריפ זכתה בפרס אמי הראשון שלה על משחקה במיני-סדרה "שואה: סיפורה של משפחת וייס". באותה שנה היא התפרסמה גם כשחקנית קולנוע בעקבות הופעתה ב"צייד הצבאים" (1978), שזיכתה אותה במועמדות הראשונה שלה לפרס אוסקר כשחקנית המשנה הטובה ביותר. שתי ההופעות הללו זיכו אותה גם בשבחים מצד המבקרים. בשנת 1979 סטריפ זכתה בפרס האוסקר הראשון שלה כשחקנית המשנה הטובה ביותר על משחקה ב"קרמר נגד קרמר" (1979). מאוחר יותר היא זכתה בפרס אוסקר לשחקנית הטובה ביותר על הופעותיה ב"בחירתה של סופי" (1982) ו"אשת הברזל" (2011).
ביוגרפיה

סטריפ נולדה בעיר סאמיט, ניו ג'רזי שבארצות הברית. אימה, מרי וולף, הייתה אמנית פרסומות ואמנית עריכה לשעבר, ואביה, הארי ויליאם סטריפ ג'וניור (1910–2003), היה מנהל בתחום הפרמצבטיקה. יש לה שני אחים.
היא גדלה בברנרדסוויל, ניו ג'רזי, שם למדה בתיכון ברנרד. היא קיבלה תואר ראשון בלימודי דרמה מקולג' ואזר בשנת 1971. סטריפ למדה גם בדארטמות' קולג' במסגרת חילופי סטודנטים. היא המשיכה את לימודיה בבית הספר לדרמה של אוניברסיטת ייל, שם היא שיחקה במגוון תפקידים על הבמה – מהלנה הזוהרת ב"חלום ליל קיץ" ועד אישה בת 80 בכיסא גלגלים בקומדיה מאת המחזאים כריסטופר דורנג ואלברט אינאורטו.
קריירה

סטריפ נבחנה באודישנים לתפקיד הנשי בסרטו של הבמאי דינו דה-לורנטיס, "קינג קונג". דה-לורנטיס התלונן לבנו באיטלקית על שהביא אותה, והיא להפתעתו השיבה לו באיטלקית שוטפת. הופעת הבכורה שלה על המסך הייתה בשנת 1977, בתפקיד משני בסרטו של פרד זינמן – "ג'וליה". הקהל הרחב נחשף אליה בעקבות משחקה בסרט "צייד הצבאים", שבו שיחקה לצד ארוסה, ג'ון קאזאלה. סטריפ סיפרה שהסכימה לשחק בסרט רק כדי להיות לצד ארוסה, שאובחן כחולה בסרטן ריאות. על גילום תפקידה של לינדה בסרט, היא הייתה מועמדת לראשונה לפרס אוסקר.
בהמשך סטריפ שיחקה במיני-סדרה "שואה: סיפורה של משפחת וייס" (1978), שזיכה אותה בפרס אמי. ב-1979 היא הופיעה בסרטו של וודי אלן, "מנהטן". לטענתה, היא לא הורשתה לחרוג מהתסריט ולא ניתנה לה האפשרות לפתח מספיק את דמותה בסרט. באותה שנה היא זכתה בפרס אוסקר על משחקה בסרט "קרמר נגד קרמר", בו היא הורשתה לעצב את דמותה.
אחרי שגילמה תפקידי משנה רבים, מעמדה שודרג והיא זכתה גם בתפקידים ראשיים. בסרט "אהובת הקצין הצרפתי" היא גילמה את הדמות הנשית הראשית לצד ג'רמי איירונס. המבקרים שיבחו את הופעתה בסרט, ובזכותו היא קיבלה את פרס גלובוס הזהב ופרס באפט"א. היא זכתה באוסקר שני על תפקידה ב"בחירתה של סופי" (1982), עיבוד לספרו של ויליאם סטיירון שעוסק בשואה. בשנת 1987 שיחקה לצד ג'ק ניקולסון בסרטו של הבמאי הברזילאי הקטור בבנקו "עשבי פרא" סטריפ וניקולסון זכו למועמדות לפרס האוסקר על תפקידיהם הראשיים.
בעשור הראשון של המאה ה-21 סטריפ הייתה מועמדת ארבע פעמים לפרס האוסקר ותשע פעמים לפרס גלובוס הזהב, מתוכן זכתה ארבע פעמים. סטריפ זכתה בשני פרסי גילדת שחקני המסך. סטריפ שיחקה במספר שוברי קופות, כמו "השעות", "סדרה של צרות", "השטן לובשת פראדה", "מאמה מיה!", "ג'ולי וג'וליה", "זה מסובך" ו"אשת הברזל".
בשנת 2012 התארחה למשך 2 פרקים בסדרה הקומית "טיפול אונליין" ברשת שואוטיים בכיכובה של ליסה קודרו.
סטריפ ידועה כבררנית בבחירת תפקידים ומופיעה לרוב בסרטים רציניים ואיכותיים אשר מאפשרים לה להפגין את כישורי המשחק שלה. היא ידועה כשחקנית הנכנסת עמוק לכל תפקיד אותו היא מגלמת ומבצעת אותו בקפדנות. היא גם יודעת לסגל לעצמה מגוון מבטאים לצורך תפקידים שונים. בשל כל אלה הפכה לחביבת מבקרי הקולנוע, המגדירים אותה כאחת השחקניות הגדולות של הוליווד בכל הזמנים.
בנובמבר 2016 דווח שסטריפ תשתתף בסדרת טלוויזיה בת 20 פרקים שיביים דייוויד או. ראסל ושמה "The Nix" לצידו של רוברט דה נירו. היא אמורה לגרוף 850,000 דולר לכל פרק בסדרה.
בשנת 2018 שיחקה בסרט ההמשך של "מאמה מיה!", בתפקיד הרוח של דונה.
בשנת 2020 שיחקה בסרטו של ריאן מרפי "הנשף" שמבוסס על המחזמר באותו שם משנת 2016.
בשנת 2023 שיחקה בסדרה רק רוצחים בבניין, על תפקידה הייתה מועמדת לפרס גלובוס הזהב לשחקנית המשנה הטובה ביותר בסדרת טלוויזיה, מיני-סדרה או סרט טלוויזיה.
בספטמבר 2024, פורסם כי סטריפ עתידה לככב בעיבוד טלוויזיוני לרומן "התיקונים" מאת ג'ונתן פרנזן.
חיים אישיים

סטריפ נישאה ב-1978 לדון גאמר, פסל במקצועו. לזוג ארבעה ילדים, בהם השחקנית מיימי גאמר. ב-2023 הודיעו הזוג שהם פרודים כבר 6 שנים.
מועמדויות וזכיות

מריל סטריפ היא השחקנית בעלת מספר המועמדויות הרב ביותר לפרס אוסקר – 21. סטריפ הייתה מועמדת 17 פעמים לפרס השחקנית הטובה ביותר, וארבע פעמים לפרס שחקנית המשנה הטובה ביותר; כמו כן, סטריפ מחזיקה במספר המועמדויות (33) והזכיות (8) הרבים ביותר לפרס גלובוס הזהב. בין הסרטים בגינם הייתה מועמדת: "העיתון", "אדפטיישן", "אל תוך היער, "השטן לובשת פראדה", "ספק", "ג'ולי וג'וליה", "זיכרונות מאפריקה", "צייד הצבאים", "קרמר נגד קרמר" ו"בחירתה של סופי". בסך הכול, זכתה סטריפ ב-3 פרסי אוסקר: פרס שחקנית המשנה הטובה ביותר בשנת 1979 על "קרמר נגד קרמר", פרס השחקנית הטובה ביותר בשנת 1982 על "בחירתה של סופי" ובשנת 2011 על "אשת הברזל"; היא גם זכתה בשני פרסי אמי על משחקה ב"שואה: סיפורה של משפחת וייס" ו"מלאכים באמריקה". בסך הכול הייתה סטריפ מועמדת ליותר מ-215 פרסים מרכזיים וחשובים, וזכתה מתוכם ב-97 פרסים.
21 מועמדויות לפרס אוסקר, שלוש זכיות
33 מועמדויות לפרס גלובוס הזהב, שמונה זכיות
12 מועמדויות לפרס באפט"א, שתי זכיות
חמש מועמדויות לפרס גראמי
מועמדות לפרס טוני
12 מועמדויות לפרס גילדת שחקני המסך, שתי זכיות
פרס השחקנית הטובה ביותר בפסטיבל קאן
שלוש מועמדויות לפרס אמי, שתי זכיות
כוכב בשדרת הכוכבים של הוליווד
פרס מפעל חיים מטעם מכון הסרטים האמריקאי
שישה תוארי דוקטור לשם כבוד מטעם אוניברסיטאות אמריקניות שונות
מדליית האומנות הלאומית מטעם הבית הלבן
פילמוגרפיה חלקית

"ג'וליה" (1977) – בתפקיד: אנה מארי.
"צייד הצבאים" (1978) – בתפקיד: לינדה.
"מנהטן" (1979) – בתפקיד: ג'יל.
"הפיתוי של ג'וי טיינן" (1979) – בתפקיד: קארן טראיינור.
"קרמר נגד קרמר" (1979) – בתפקיד: ג'והאנה קרמר.
"אהובת הקצין הצרפתי" (1981) – בתפקיד: שרה /אנה.
"ליל הדממה" (1982) – בתפקיד: ברוק ריינולדס.
"בחירתה של סופי" (1982) – בתפקיד: סופי.
"סילקווד" (1983) – בתפקיד: קארן סילקווד.
"להתאהב" (1984) – בתפקיד: מולי גילמור.
"הרבה ולא כלום" (1985) – בתפקיד: סוזאן.
"זיכרונות מאפריקה" (1985) – בתפקיד: קארן.
"צרבת" (1986) – בתפקיד: רייצ'ל.
"עשבי פרא" (1987) – בתפקיד: הלן.
"זעקה באפלה" (1988) – בתפקיד: לינדי.
"אישה שטן" (1989) – בתפקיד: מארי פישר.
"גלויות מהחיים" (1990) – בתפקיד: סוזאן וייל.
"נחיה ונאהב" (1991) – בתפקיד: ג'וליה.
"המוות נאה לה" (1992) – בתפקיד: מאדליין אשטון מאנוויל.
"בית הרוחות" (1993) – בתפקיד: קלארה.
"נהר הפרא" (1994) – בתפקיד: גאייל הארטמן.
"הגשרים של מחוז מדיסון" (1995) – בתפקיד: פראנצ'סקה ג'ונסון.
"לפני ואחרי" (1996) – בתפקיד: קארוליין ראיין.
"חדרו של מרווין" (1996) – בתפקיד: לי.
"רוקדים בלונאסה" (1998) – בתפקיד: קייט מאונדי.
"דבר אחד אמיתי" (1998) – בתפקיד: קייט גולדן.
"לנגן מהלב" (1999) – בתפקיד: רוברטה.
"אינטליגנציה מלאכותית" (2001) – בתפקיד: דיבוב קולה של מכה הגדולה.
"אדפטיישן" (2002) – בתפקיד: סוזאן אורליאן.
"השעות" (2002) – בתפקיד: קלאריס ווגהאן.
"תקועים לנצח" (2003) – בתפקיד: מריל סטריפ (ללא קרדיט).
"המועמד ממנצ'וריה" (2004) – בתפקיד: אלינור שואו.
"סדרה של צרות" (2004) – בתפקיד: הדודה ג'וזפין.
"פשוט מאוהבת" (2005) – בתפקיד: ליזה מצגר.
"המדריך לחיים בכפר" (2006) – בתפקיד: יולנדה ג'והאנסון.
"השטן לובשת פראדה" (2006) – בתפקיד: מיראנדה פריסטלי.
"גיבור על נמלים" (2006) – בתפקיד: דיבוב קולה של המלכה.
"עניין אפל" (2007) – בתפקיד: ג'והאנה סילבר.
"לפנות ערב" (2007) – בתפקיד: לילה רוס.
"חקירה מעבר לקווים" (2007) – בתפקיד: קורין וויטמאן.
"כאריות לכבשים" (2007) – בתפקיד: ג'אנין רות'ץ
"מאמא מיה!" (2008) – בתפקיד: דונה שרידן.
"ספק" (2008) – בתפקיד: האחות אלואייביוס בובייאר.
"ג'ולי וג'וליה" (2009) – בתפקיד: ג'וליה צ'יילד.
"מר שועל המהולל" (2009) – בתפקיד: דיבוב קולה של בגברת פוקס.
"זה מסובך" (2009) – בתפקיד: ג'יין אדלר.
"אשת הברזל" (2011) – בתפקיד: מרגרט תאצ'ר.
"תקווה בהופ ספרינגס" (2012) – בתפקיד: קיי.
"אוגוסט: מחוז אוסייג'" (2013) – בתפקיד: וויולט ווסטון.
"המעניק" (2014) – בתפקיד: צ'יף אלדר.
"המסע" (2014) – בתפקיד: ויץ' (אשת הכומר).
"אל תוך היער" (2014) – בתפקיד: המכשפה.
"ריקי והפלאש" (2015) – בתפקיד: ריקי.
"סופרג'יסטיות" (2015) – בתפקיד: אמלין פאנקהארסט.
"האחים השומרים" (2016, דיבוב) – בתפקיד: קריינית
"פלורנס פוסטר ג'נקינס" (2016) – בתפקיד: פלורנס פוסטר ג'אנקינס.
"העיתון" (2017) – בתפקיד: קיי גרהאם.
"מאמה מיה! Here We Go Again" ‏(2018) – בתפקיד: דונה.
"מרי פופינס חוזרת" (2018) – בתפקיד: הדודנית טופסי.
"נשים קטנות" (2019) – בתפקיד: הדודה מארץ'.
"המכבסה" (2019) – בתפקיד: אלן מארטין.
"הנשף" (2020) – בתפקיד: די די אלן.
"הכל דיבורים" (2020) – בתפקיד: אליס יוז.
"אל תסתכלו למעלה (2021) – בתפקיד: הנשיאה ג'ני אורליאן.
פילמוגרפיה חלקית > טלוויזיה

העונה הקטלנית ביותר ‏(1977) – בתפקיד: שרון מילר.
שואה: סיפורה של משפחת וייס (1978) – בתפקיד: אינגה הלמס וייס.
Uncommon Women and Others‏ (1979) – בתפקיד: לאיילה.
משימתה של אם (1997) – סרט טלוויזיה – בתפקיד: המספרת.
מלאכים באמריקה (2003) – מיני סדרת טלוויזיה – בתפקידי: האנה פיט, אתל רוזנברג, הרבנית.
שקרים קטנים גדולים (2017) – בתפקיד: מארי לואיז וורייט.
רק רוצחים בבניין (2023) – בתפקיד: לורטה דורקין.
אקסטרפולציות (אנ') (2023) – בתפקיד: איב שריר.